CELEX: 32017R2092
Language: mt
Date: 2017-11-15 00:00:00
Title: Regolament (UE) 2017/2092 tal-Parlament Ewropew u tal-Kunsill tal-15 ta’ Novembru 2017 li jemenda r-Regolament (UE) Nru 1380/2013 dwar il-Politika Komuni tas-Sajd

17.11.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 302/1
            
         REGOLAMENT (UE) 2017/2092 TAL-PARLAMENT EWROPEW U TAL-KUNSILL
   tal-15 ta’ Novembru 2017
   li jemenda r-Regolament (UE) Nru 1380/2013 dwar il-Politika Komuni tas-Sajd
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 43(2) tiegħu,
   Wara li kkunsidraw il-proposta tal-Kummissjoni Ewropea,
   Wara li l-abbozz tal-att leġiżlattiv intbagħat lill-parlamenti nazzjonali,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Filwaqt li jaġixxu skont il-proċedura leġiżlattiva ordinarja (2),
   Billi:
   
               (1)
            
            
               L-Artikolu 15(1) tar-Regolament (UE) Nru 1380/2013 tal-Parlament Ewropew u tal-Kunsill (3) jistabbilixxi l-obbligu tal-ħatt l-art tal-qabdiet kollha tal-ispeċijiet li huma soġġetti għal limiti tal-qbid u, fil-Mediterran, anki l-ħatt l-art tal-qabdiet ta’ ċerti speċijiet li huma soġġetti għal daqsijiet minimi (l-“obbligu ta’ ħatt l-art”).
            
         
               (2)
            
            
               Il-pjanijiet pluriennali msemmija fl-Artikolu 9 tar-Regolament (UE) Nru 1380/2013 u l-pjanijiet ta’ ġestjoni msemmija fl-Artikolu 18 tar-Regolament tal-Kunsill (KE) Nru 1967/2006 (4) jistabbilixxu dispożizzjonijiet dettaljati maħsuba biex jiffaċilitaw l-implimentazzjoni tal-obbligu ta’ ħatt l-art (“pjanijiet għall-iskartar”).
            
         
               (3)
            
            
               L-Artikolu 15(6) tar-Regolament (UE) Nru 1380/2013 jipprevedi li, fin-nuqqas ta’ pjanijiet pluriennali jew ta’ pjanijiet ta’ ġestjoni, il-Kummissjoni tista’ tadotta pjanijiet għall-iskartar fuq bażi temporanja u għal perjodu ta’ mhux iżjed minn tliet snin.
            
         
               (4)
            
            
               L-esperjenza wriet li l-preparazzjoni u l-adozzjoni ta’ pjanijiet pluriennali jew ta’ pjanijiet ta’ ġestjoni li jinkludu pjanijiet għall-iskartar jieħdu iktar żmien milli kien previst fiż-żmien tal-adozzjoni tar-Regolament (UE) Nru 1380/2013.
            
         
               (5)
            
            
               Huwa għalhekk xieraq li jiġi ffissat il-perjodu li matulu l-Kummissjoni tista’ tadotta pjanijiet għall-iskartar fin-nuqqas ta’ pjanijiet pluriennali jew ta’ pjanijiet ta’ ġestjoni.
            
         
               (6)
            
            
               Għalhekk jenħtieġ li r-Regolament (UE) Nru 1380/2013 jiġi emendat skont dan,
            
         ADOTTAW DAN IR-REGOLAMENT:
   Artikolu 1
   Fl-Artikolu 15 tar-Regolament (UE) Nru 1380/2013, il-paragrafu 6 huwa sostitwit b’dan li ġej:
   
      “6.   Fejn ma jkun ġie adottat l-ebda pjan pluriennali, jew l-ebda pjan ta’ ġestjoni skont l-Artikolu 18 tar-Regolament (KE) Nru 1967/2006, għat-tip ta’ sajd inkwistjoni, il-Kummissjoni għandha tingħata s-setgħa li tadotta, f’konformità mal-Artikolu 18 ta’ dan ir-Regolament, f’konformità mal-Artikolu 46 ta’ dan ir-Regolament, atti delegati li jistabbilixxu fuq bażi temporanja pjanijiet għall-iskartar speċifiċi li jkun fihom l-ispeċifikazzjonijiet imsemmija fil-punti (a) sa (e) tal-paragrafu 5 ta’ dan l-Artikolu għal perjodu inizjali ta’ mhux aktar minn tliet snin li jista’ jiġġedded għal perjodu totali ieħor ta’ tliet snin. L-Istati Membri jistgħu jikkooperaw, f’konformità mal-Artikolu 18 ta’ dan ir-Regolament, fit-tfassil tat-tali pjan bil-ħsieb li l-Kummissjoni tadotta t-tali atti jew li din tippreżenta proposta skont il-proċedura leġiżlattiva ordinarja.”.
   
   Artikolu 2
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Strasburgu, il-15 ta’ Novembru 2017.
      
         
            Għall-Parlament Ewropew
         
         
            Il-President
         
         A. TAJANI
      
      
         
            Għall-Kunsill
         
         
            Il-President
         
         M. MAASIKAS
      
   
   
      (1)  L-Opinjoni tat-18 ta’ Ottubru 2017 (għadha mhijiex ippubblikata fil-Ġurnal Uffiċjali).
   
      (2)  Il-Pożizzjoni tal-Parlament Ewropew tal-24 ta’ Ottubru 2017 (għadha mhijiex ippubblikata fil-Ġurnal Uffiċjali)] u d-Deċiżjoni tal-Kunsill tal-10 ta’ Novembru 2017.
   
      (3)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta’ Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
   
      (4)  Ir-Regolament tal-Kunsill (KE) Nru 1967/2006 tal-21 ta’ Diċembru 2006 dwar miżuri ta’ ġestjoni għall-isfruttament sostenibbli ta’ riżorsi tas-sajd fil-Baħar Mediterran u li jemenda r-Regolament (KEE) Nru 2847/93 u jħassar ir-Regolament (KE) Nru 1626/94 (ĠU L 409, 30.12.2006, p. 11).